২০০৮ থেকে ২০১০ সাল পর্যন্ত সোহেল ওরফে মৎস্য রাজা মাছ বাজারে টোকাই ছিলেন। সকালে ট্রলার থেকে মাছ নামানোর কাজ করতেন। এতে আড়তদাররা মণপ্রতি তাকে ২০ টাকা করে দিতেন। সারাদিনে মাছ কিনারে তুলে দুই থেকে আড়াইশ’ টাকা পেতেন। এ দিয়েই তার নিজের খোরাকি চালাতেন। পরে কক্সবাজারের মাছ ধরার ট্রলার মাছ বিক্রি করতে যখন পাথরঘাটায় আসে তখন তাদের সঙ্গে সখ্য গড়ে মাদকের ব্যবসা শুরু করেন। এতে রাতারাতি অনেক টাকার মালিক হয়ে যান। ২০০৯ সালে সংসদ নির্বাচনের পর বিশিষ্ট শিল্পপতি গোলাম সবুর টুলু এমপি নির্বাচিত হলে তার সঙ্গে ভালো সম্পর্ক তৈরি করে এমপির প্রভাব খাটিয়ে ২০১০ সালে মাছ ঘাটের শ্রমিক নেতা হিসেবে সংগঠনে প্রতিদ্বন্দ্বিতা করে বিএফডিসি মৎস্য ঘাট শ্রমিক ইউনিয়নের সভাপতি নির্বাচিত হন। এরপর থেকে তিনি বেপরোয়া হয়ে ওঠেন। তার মৎস্য সংগঠনের কিছু লোক নিয়ে এখন পর্যন্ত তার সন্ত্রাসী কর্মকাণ্ড চালিয়ে যাচ্ছেন।